Al-Ahmed a Bassár el-Aszad vezette szíriai kormánnyal épített ki kapcsolatot, s maga is a szomszédos országban talált menedéket. Ezt az irányvonalat al-Dúri elutasította, aki nem volt hajlandó Szíriára és síita szövetségesére, Iránra támaszkodni. A két vezető közötti viszony Szaddám Huszein kivégzése után mérgesedett el végleg, amikor az iraki Baasz Párt Szíriában lévő tagjai összehívtak egy kongresszust és megválasztották főtitkáruknak al-Ahmedet. A mozgalom két frakciója ezután kölcsönösen kizárta egymást a párt tagjai közül, amely a tényleges kettészakadáshoz vezetett.